Louise Schack Elholm (V), 2023-10-27:
Tak for en god og meget livlig debat.
Jeg synes, vi er kommet meget vidt omkring i debatten i dag.
Det er alt lige fra sprog til grænsekontrol, forsvarssamarbejde og Helsingforsaftalen.
Vi er kommet rigtig vidt omkring – og godt for det.
For det nordiske samarbejde handler om rigtig mange forskellige ting, og der er altid noget forskelligt, man kan bore sig ned i, alt efter hvad man interesserer sig mest for.
Vi er nok alle sammen farvet af, hvad vi ellers også interesserer os for ud over det nordiske, når vi diskuterer det nordiske samarbejde.
Det tror jeg egentlig er meget sundt.
Der blev også spurgt om, hvad visionerne så er.
Det er selvfølgelig klart, at vi jo har »Vores vision 2030«.
Det er regeringens vision for arbejdet.
Som vi har været inde på, er det jo både et konkurrencedygtigt Norden, et socialt bæredygtigt Norden og et grønt Norden.
Det er nogle rigtig gode emner.
I redegørelsen har vi rigtig mange detaljer om, hvad vi præcis gør i forhold til de forskellige ting, og hvad de forskellige ministerråd konkret gør i forhold til det arbejde, de har.
I øjeblikket er vi faktisk i gang med i ministerrådene at se på, hvad det fremtidige arbejde skal være frem til 2030 for at nå frem til at kunne leve op til de her mål i visionen for 2030.
Vi kommer også til at lytte til, hvad Nordisk Råd arbejder med i forhold til 2030-målene.
Så jeg regner med, at Nordisk Råd også spiller ind med nogle forslag til, hvordan vi lever op til de her tre store mål, og så sidder vi i hvert ministerråd og arbejder konkret med, hvad vi kan levere til den her ambition for at sikre, at vi kan leve op til de tre målsætninger, som vores lande sammen er blevet enige om.
Jeg synes, at vi er rigtig godt på vej.
Det er rigtigt, at man altid kan diskutere, om det går stærkt nok.
Men grundlæggende er det min opfattelse, at man tager alle opgaverne utrolig seriøst.
At vi fik det grønne med i visionerne, var noget nyt, der kom for ikke ret lang tid siden.
Og jeg synes, at vi er ved at have fundet takten i det.
Det har været en svær start, men jeg synes efterhånden, at vi er ved at have fundet løsningen på det.
Og vi kan faktisk se, at vi bruger en stor del af midlerne på det grønne område på nuværende tidspunkt.
Og det er jo positivt, for vi vil rigtig gerne vise, hvad vi kan.
For hvad er det, Norden kan på det grønne område?
På det grønne område er vi rigtig langt fremme med vedvarende energi.
Her i juni måned havde vi Norge på besøg, hvor vi lavede en decideret samarbejdsaftale med Norge – bare en bilateral samarbejdsaftale – om, at vi skulle være bedre til at hjælpe hinanden med at blive bæredygtige på energiområdet.
Jeg deltog i sidste uge i to ministerrådsmøder.
Så jeg fik lov til at være med til at lave en aftale, en erklæring, sammen med de øvrige nordiske lande om at være ambitiøse på klimaområdet.
Det er sådan en hel masse ting, som jo er store på hvert sit område, men som man måske ikke, når man ser det store billede, er opmærksom på rent faktisk foregår.
Så jeg synes, at når man borer sig ned i hvert enkelt område, viser vi, at vi prøver at levere på de ambitioner, der er.
Det er de tre store visionsområder: et konkurrencedygtigt Norden, et socialt bæredygtigt Norden og et grønt Norden.
Jeg blev også spurgt til, hvad mine visioner er.
Der har også været en stor diskussion om, om vi efterhånden er mindre engagerede eller mere engagerede i Norden.
Jeg vil sige, at jeg egentlig stadig væk oplever, at Norden betyder rigtig, rigtig meget.
Der er rigtig mange, som arbejder og har familie på tværs af landene, som studerer i hinandens lande, og som har relationer på kryds og tværs.
Jeg synes ikke, at jeg oplever, at interessen bliver mindre, men jeg tror, at den efterhånden bliver taget mere for givet.
Vi har vænnet os til, at vi bare kører af sted gennem hinandens lande uden at skulle vise pas.
Det opdagede vi under corona.
Lige pludselig kunne man ikke det mere, og så opdagede vi, hvad vi havde mistet.
Man kan søge et job eller en uddannelse i hinandens lande uden problemer.